तीसरे टेस्ट के लिए सरवन विंडीज टीम से बाहर  
वेस्टइंडीज ने खराब फॉर्म से जूझ रहे रामनरेश सरवन को भारत के खिलाफ बुधवार से शुरू हो रहे तीसरे टेस्ट के लिए 13 सदस्यीय टीम से बाहर कर दिया है।
वेस्टइंडीज ने खराब फॉर्म से जूझ रहे अनुभवी बल्लेबाज रामनरेश सरवन को भारत के खिलाफ बुधवार से शुरू हो रहे तीसरे टेस्ट के लिए 13 सदस्यीय टीम से बाहर कर दिया है। सरवन की जगह कीरोन पावेल को टीम में शामिल किया गया है।  बायें हाथ का यह 21 वर्षीय बल्लेबाज वेस्टइंडीज की ए टीम का नियमित सदस्य है। वेस्टइंडीज ने बारबाडोस में ड्रॉ समाप्त हुए दूसरे टेस्ट की टीम में इसके अलावा और कोई बदलाव नहीं किया है। भारत तीन मैचों की शृंखला में 1-0 से आगे चल रहा है। पावेल ने वेस्टइंडीज की ओर से दो एकदिवसीय मैच खेले हैं।  उन्होंने ये दोनों मैच दक्षिण अफ्रीका में चैंपियंस ट्रॉफी के दौरान खेले। उन्होंने भारत के खिलाफ पांच रन बनाए थे, जबकि बांग्लादेश के खिलाफ खाता भी नहीं खोल पाए थे। मौजूदा सत्र में सरवन का प्रदर्शन काफी खराब रहा है। उन्होंने भारत के खिलाफ पहले दो टेस्ट की चार पारियों में केवल 29 रन बनाए हैं। वह पाकिस्तान के खिलाफ भी दो टेस्ट की चार पारियों में 54 रन ही बना पाए थे।  तीसरा टेस्ट विंडसर पार्क में 6 जुलाई से खेला जाएगा। डोमीनिका में पहली बार किसी टेस्ट का आयोजन किया जा रहा है। यह मैदान हालांकि इससे पहले बांग्लादेश और दक्षिण अफ्रीका के खिलाफ दो दो एकदिवसीय मैचों की मेजबानी कर चुका है।  टीम इस प्रकार है:- डेरेन सैमी (कप्तान), एड्रियन बराथ, कार्लटन बा, देवेंद्र बीशू, डेरेन ब्रावो, शिवनारायण चंद्रपाल, फिडेल एडवर्ड्स, कीरोन पॉवेल, रवि रामपाल, केमार रोच, मार्लन सैमुअल्स और लेंडल सिमन्स।